Vil overvåke fildelere for å gi dem kake og kaffe

Aslak Borgersrud vil belønne dem som piratkopierer musikken hans.

Dette frister Aslak Borgersrud pirater som laster ned Gatas Parlament med. Privat

15. juli 2013 21:27 Sist oppdatert 12. februar 2014

Borgersrud er kjent fra Gatas Parlament og er en av dem som har sendt melding til Datatilsynet om at han vil overvåke fildelere.

— Men jeg har ikke tenkt å plage noen. Om jeg må anmelde noen eller gjøre noe annet slemt for å få ut informasjonen, vil jeg ikke gjøre det.

Borgersrud var tidligere medlem av den venstreradikale hip-hop-gruppen Gatas Parlament, og er nå webredaktør i Computerworld.no.

Gruppen hans er blant annet kjent for en plate som heter «Fred, frihet og alt gratis», og for å ha satt opp en nettside hvor de oppfordret til å drepe George W. Bush.

Nå har ikke Borgersrud drap i tankene, men heller kaffe og kake.

— Jeg vil gjerne vite hvem som er pirater og laster ned våre plater, sånn jeg kan invitere dem på kaffe og kaker.

Les også MANDAG: Piratkopieringen i Norge stuper

Han sier han er skeptisk til å forfølge pirater, men har sendt inn melding til Datatilsynet for å finne ut hvordan den nye åndsverkloven fungerer, og altså for å invitere til pirat-slabberas.

På pur f...

Det er også fire andre som har sendt inn melding til Datatilsynet om at de vil drive overvåking av fildeling, men ingen av dem virker å representere bransjen. Regjeringen har med ny åndsverklov åpnet for at de som sitter på opphavsrettigheter, kan lagre IP-adressene til dem som laster ned ulovlig.

Piratpartiet har sendt inn melding hvor de skriver at de planlegger å «overvåke IP-adresser tilknyttet Statsministerens kontor for å se om Piratpartiets program kopieres». Noe som ikke åndsverkloven vil tillate.

Jostein Skogerbø, som også er medlem av Piratpartiet, er en av de andre som har sendt inn melding.

— Jeg synes loven er helt idiotisk, så jeg har gjort det bare på pur f ...

Les også Piratpartiet: Feil å sammen- ligne fildeling med biltyveri

I tillegg er det per 12. juli to andre som har sendt inn melding. Den ene nekter til Aftenposten at han har gjort det, og mener noen andre må stå bak meldingen. Den siste personen har Aftenposten ikke fått tak i.